Paltto Martti

Martti oli vuosikymmenet olennainen osa Inarin kirkonkylää. Hän asusti viimeisinä vuosinaan keltaisessa rivitalossa seurakuntakodin ja hotellin välissä ja aiheutti siellä ellei pahennusta niin ainakin hämmennystä naapureissaan. Martti oli ruumiinrakenteeltaan lukkimainen ja kotoisin Partakon kylästä niin kuin useampikin tunnettu alkoholisti Inarin kunnassa. Hänet saattoi tavata Kuukkelin kulmalta tai Ranta-Marista oluen ostosta ja vuoden 2013 jälkeen myös Papana-baarista. Martilla oli joskus vaikeuksia löytää kotiinsa ja nukkumapaikka löytyi ojasta tai jonkun toisen ovenpielestä, mutta pienessä kylässä hänet osattiin saatella omaan asuntoonsa. Martin lähestyvästä kuolemasta huhuttiin jo ainakin 10 vuotta, mutta kirkonkirjojen tietojen valossa hän lähti autuaammille kaljamaille vasta 2010-luvun aivan lopulla.